ak:Fresh | Fresh Namibie | Aandkerk - Aanspreeklik vir mekaar
Aanspreeklik vir mekaar
Lees die storie in Handelinge en vertel vir mekaar wat staan vir jou uit. Paulus, Priscilla en Akwila, asook Apollos het almal verskillende gawes en talente gehad, maar hulle het niks alleen aangepak nie. Hulle was gedurig in gesprekvoering met mekaar en daar waar die een tekort geskiet het, het die ander een aangevul. Hulle het mekaar respekteer, maar tog die moed gehad om mekaar eenkant toe te vat en te sê waar daar ruimte vir onderrig is.
Die evangelie bring mense bymekaar. Die evangelie vorm en verander mense met die krag van die Heilige Gees. Die evangelie verander ons sodat ons mekaar kan verander. Het die veranderinge wat daar in jou lewe plaasvind 'n effek op jou geloofsgemeenskap gehad? Hoe getrou is jy aan hierdie verantwoordelikheid teenoor jou geloofsgemeenskap?
Lees Hebreërs 10:24-25. Gemeenskap is nie opsioneel nie - dis 'n goddelike opdrag. Ons is verantwoordelik vir ons eie keuses en geestelike lewe, maar as ons dit ernstig opneem, sal ons wil hê dat ander ons verantwoordelik moet hou, en sal ons ook die aanspreeklikheid teenoor ander aanvaar as deel van die liggaam van Christus. Ons is mekaar se geestelike broers en mag nie hierdie verantwoordelikheid versuim nie. Wat beteken hierdie vriendskapsverhouding vir jou? Wat sou jy van 'n vriend verwag in terme van jou geestelike groei en verhouding met die Here?
Lees Spreuke 27. Die beeld van twee ysters wat mekaar slyp en vorm is treffend. Wie in jou lewe is daar vir wie jy lanklaas erkenning gegee het vir goeie dade of harde werk of 'n reguit pad wat hulle loop. Wie in jou lewe is daar vir wie jy versuim om hul aan te praat oor hul gewoontes of eerlik met hulle te wees oor jul verhouding? Ons het almal 'n verantwoordelikheid om te slyp, en ons moet almal gewillig wees om geslyp te word - verandering ter wille van die evangelie en die eindbestemming waarheen ons almal oppad is.
'n Yster kan nie alleen skerp bly nie. Die Woord van God is die yster waarmee ons geslyp moet word, die Woord van God het krag om te onderrig en te verander. Lees 2 Tim 3:16. Ons kan dit nie op ons eie doen nie, ons het mekaar nodig. Hoe kan jy skerper raak en verdiep in jou geloofsreis? Watter gawes en talente het jy waarmee jy ander ysters kan slyp?
Dit beteken ons moet naby genoeg aan mekaar leef om 'n impak te kan maak. Ons moet betrokke raak by mekaar se lewens. Leef jy ver weg van ander mense? Is jy bereid om ter wille van die groei in jou eie geestelike lewe mense toe te laat om jou te adviseer, aan te spreek? Met wie omring jy jou in jou lewe? Die Here plaas doelbewus mense in ons lewens om ons te waarsku, om ons op die regte pad te hou en ons te slyp om meer soos Hy te wees. Aanvaar jy dit?
Almal glip of gly een of ander tyd in hul geloof, op hul pad na God se bestemming, niemand is te oud om te leer en onderrig te word nie. Waar een yster stomp is, moet 'n ander yster hom of haar slyp. Watter area van jou lewe voel jy is onlangs geslyp? Is jy verantwoordelik genoeg om dit te erken en aandag te gee aan hierdie areas? Watter effek het dit op jou as mense jou kritiseer of reghelp of jou foute uitwys? Hoe kan jy dit beter hanteer in die lig van goddelike groei?
Lees Galasiërs 6:1. Ons slyp mekaar deur mooi en goeie woorde, deur ondersteuning en liefde. Maar ons slyp mekaar ook deur waarheid en harde aanmanings en korreksies. Hoe hanteer jy die mense rondom jou? Waar dink jy moet jy verander om hierdie vriendskapsrol te kan vervul en te aanvaar?
Lees hierdie praktiese wenke oor hoe om skerp te bly en skerp te maak. Aanvaar jou verantwoordelikheid as 'n yster wat ander moet slyp... en aanvaar die verantwoordelikheid teenoor jou eie geestelike lewe om ander toe te laat om jou te slyp!
Vir 'n gees van sagmoedigheid om mekaar op 'n mooi manier te kan reghelp.
Vir erkenning van jou eie tekortkominge.
Spreek jou dankbaarheid uit teenoor die mense wat wel betrokke is in jou lewe om jou op die regte pad te hou.